b'\n_START_ARTICLE_\nKompleks piruvat-dehidrogenaza\n_START_SECTION_\nReakcije\n_START_PARAGRAPH_\nPiruvat-dehidrogenazni kompleks oksidira piruvat do acetil-koencim A (acetil CoA), ko vstopi v mitohondrijski matriks. Ta reakcija je izredno pomembna stopnja v razgradnji ogljikovih hidratov, omogo\xc4\x8da vstop v Krebsov ciklus (cikel citrata) ali sinteze ma\xc5\xa1\xc4\x8dobnih kislin._NEWLINE_piruvat + CoA + NAD\xe2\x81\xba --> acetil CoA + CO\xe2\x82\x82 + NADH_NEWLINE_Konverzija piruvata poteka v treh stopnjah: karboksilacijo izvede E\xe2\x82\x81, oksidacijo E\xe2\x82\x82, E\xe2\x82\x83 prenese nastalo acetilno skupino do CoA. Te tri reakcije so sklopljene, da lahko energija, ki se sprosti pri prvi reakciji, po\xc5\xbeene naprej ostali dve reakciji. Energija, shranjena v vezi acetil CoA, poganja celo prvo rekcijo Krebsovega cikla, ko se acetil-CoA spoji z oksaloacetatom v citrat.\n_START_SECTION_\nKoencimi\n_START_PARAGRAPH_\nE1 za svoje delovanje nujno potrebuje tiaminpirofosfat, ki ga telo proizvede iz tiamina (vitamina B\xe2\x82\x81). E2 potrebuje kot kofaktorja lipoat in koencim A, E3 pa FAD in NAD\xe2\x81\xba.'